**ІНАВАЦЫЙНАЯ ДЗЕЙНАСЦЬ - ФАКТАР УСТОЙЛІВАГА РАЗВІЦЦЯ ЎСТАНОВЫ АДУКАЦЫІ І ПРАФЕСІЙНАЙ САМАРЭАЛІЗАЦЫІ ПЕДАГОГАЎ**

 Н.Г.Адула, аг.Варняны

 Інавацыйная дзейнасць ва ўстановах адукацыі Рэспублікі Беларусь становіцца ўсё больш запатрабаванай і важнай, так як пошук чагосьці новага – гэта заўсёды крок наперад, гэта інвестыцыі ў будучыню адукацыі.

Інавацыя (англ. innovation – новаўвядзенне, наватарства) – канчатковы вынік інавацыйнай дзейнасці, які атрымаў рэалізацыю ў выглядзе новага або ўдасканаленага прадукта (працэсу), што выкарыстоўваецца ў практычнай дзейнасці. Такім чынам, інавацыйная дзейнасць – гэта працэс стварэння, апрабацыі і распаўсюджвання інавацый [1, с.13]. У сучаснай адукацыі інавацыйная дзейнасць установы стала адным з важнейшых складнікаў адукацыйнага працэсу. Яна прадугледжвае ўкараненне ў прафесійную дзейнасць мэтанакіраваных новаўвядзенняў, мэтай якіх з’яўляецца атрыманне стабільных і больш эфектыўных вынікаў. Інавацыйны праект з’яўляецца рэсурсам развіцця ўстановы адукацыі, а таксама фактарам самарэалізацыі педагогаў, якія ўключаны ў інавацыйную дзейнасць.

Сучаснае грамадства ставіць перад школай задачу фарміравання грамадскай адказнасці, ініцыятыўнасці, нацыянальна-культурнай ідэнтычнасці, самастойнасці. Дзяржаўная ўстанова адукацыі “Навучальна-педагагічны комплекс Варнянскі яслі-сад-сярэдняя школа” Астравецкага раёна добра разумее гэту задачу і імкнецца вырашыць яе праз рэалізацыю інавацыйнага праекта “Укараненне мадэлі фарміравання нацыянальна-культурнай ідэнтычнасці ў навучэнцаў: інтэграцыя ўрочнай і пазаўрочнай дзейнасці ўстановы адукацыі – сацыякультурнага цэнтра рэгіёна”.

У сістэме работы ўстановы адукацыі ў ролі сацыякультурнага цэнтра выступае ўвесь адукацыйны працэс – навучанне і выхаванне, узаемадзеянне з навучэнцамі, іх законнымі прадстаўнікамі, грамадскасцю. Культурна-адукацыйны і інфармацыйны асяродак установы адукацыі ўплываюць на якасць адукацыйнага працэсу, а разам з пазаўрочнай дзейнасцю яны нясуць вельмі важную функцыю – фарміруюць не толькі прадметныя дасягненні, вынікі (веды, уменне прымяняць веды на практыцы, навыкі), але і асабістыя дасягненні (развіццё асобы, сфарміраванасць самавызначэння, пазнавальных, камунікацыйных навыкаў, рэгуляцыі дзейнасці – планаванне, кантроль, карэкцыя), грамадскія і культурныя кампэтэнцыі маладых людзей. Яны дапамагаюць развіваць маральныя якасці індывіда і яго эстэтычныя адносіны да свету, аказваюць дапамогу ў вызначэнні грамадскай пазіцыі, сацыялізацыі ў грамадстве, а таксама фарміруюць нацыянальна-культурную ідэнтычнасць асобы.

Нацыянальна-культурная ідэнтычнасць – асэнсаванне сваёй прыналежнасці да культуры народа, нацыі, краіны. Мова, звычаі, вераванні, этнас, спосабы мыслення і дзеянняў, творчасці і зносін складаюць духоўны свет асобы. Установа адукацыі імкнецца паглыбіць школьніка ў прастору роднай культуры. З гэтай мэтай у адукацыйным працэсе выкарыстоўваюцца кампетэнтнасны, этнакультуралагічны і аксіялагічны падыходы, якія дазваляюць спраектаваць інфармацыйна-адукацыйную прастору школы праз інтэграцыю вучэбнай і выхаваўчай дзейнасці. Нацыянальна-культурная ідэнтычнасць – змест і мэта адукацыйнага працэсу.

Рэалізацыя праекта накіравана на фарміраванне нацыянальна-культурнай ідэнтычнасці навучэнцаў; прафесійных кампетэнцый, прафесіянальнай і творчай самарэалізацыі і павышэння кваліфікацыі педагогаў; аптымізацыю супрацоўніцтва педагогаў і бацькоў шляхам арганізацыі ва ўстанове семінараў, круглых сталоў па пытаннях нацыянальна-культурнай адукацыі для бацькоў; увядзенне ў практыку правядзення інтэграваных вучэбных і факультатыўных заняткаў.

 Інавацыйная дзейнасць патрабуе ад педагога пастаяннага абнаўлення практыкі, удасканалення педагагічнага майстэрства і дасягнення больш высокіх вынікаў вучэбна-выхаваўчай дзейнасці навучэнцаў. Эфектыўнасць такой работы цалкам залежыць ад інавацыйнай успрымальнасці і кампетэнтнасці педагога, а таксама ад узроўню кіраўніцкай культуры і стратэгічнага мыслення адміністрацыі навучальнай установы, якая стварае неабходныя ўмовы і забяспечвае адрасную падтрымку і суправаджэнне інавацыйных дзеянняў педагогаў.

Удзел у інавацыным працэсе дазваляе ўстанове адукацыі з году ў год дабівацца пэўных поспехаў. Можна адзначыць паспяховае выступленне навучэнцаў у галіне навукова-даследчай дзейнасці, станоўчую дынаміку асобаснага развіцця навучэнцаў, рост узроўню выхаванасці, павышэнне узроўню кампетэнтнасці і здольнасці да інавацыйнай дзейнасці педагогаў.

Створаная сістэма работы па засваенні нацыянальнай культуры і выхаванні пачуцця нацыянальнай самасвядомасці дазволіла стварыць умовы для пазнання духоўных каштоўнасцей беларускага грамадства, далучэння да культурнай спадчыны свайго народа; садзейнічае развіццю інтэлектуальнага, маральнага і эмацыянальнага самавыражэння асобы навучэнцаў; забяспечвае авалодванне асновамі творчай, пошукавай, вучэбна-даследчай дзейнасці, спрыяе пераемнасці пакаленняў, аднаўленню духоўных традыцый.

 Забеспячэнне запланаваных вынікаў фарміравання нацыянальна-культурнай ідэнтычнасці навучэнцаў дасягаецца з дапамогай уключэння нацыянальнага і рэгіянальнага кампаненту ў змест адукацыі (інтэграцыі вучэбных матэрыялаў па гісторыі, літаратуры, мастацтве, беларускай і рускай мовах); самой арганізацыяй вучэбна-пазнавальнай дзейнасці, накіраванай на фарміраванне сацыяльна-актыўнай пазіцыі навучэнцаў, пошук і пасціжэнне імі сацыяльнага і духоўнага пачатку сваёй радзімы і народа; міжведамасным узаемадзеяннем, культурным супрацоўніцтвам установы адукацыі з усімі зацікаўленымі структурамі; фарміраваннем нацыянальна-культурных кампетэнцый у педагагічных работнікаў установы, іх прафесійным самаўдасканаленнем.

 У нашым калектыве працуюць творчыя, ініцыятыўныя калегі, у якіх ёсць чаму павучыцца. Толькі творчы настаўнік, які валодае індывідуальным стылем дзейнасці, высокай прафесійнай мабільнасцю, мастацтвам прафесійных зносін, педагагічнымі тэхналогіямі, умее свабодна думаць і браць на сябе адказнасць за рашэнне пастаўленых перад ім задач, здольны павысіць якасць адукацыі, падняць узровень культуры падрастаючага пакалення і яго нацыянальную свядомасць.

 Работа па рэалізацыі інавацыйнага праекта стала рухавіком да глыбокага самааналізу педагагічнай дзейнасці кожнага педагога, а значыць, паслужыла пэўным пунктам адліку ў развіцці прафесійнага стылю кожнага педагога. Праблемна-арыентаваны аналіз паслужыў магутным штуршком да перагляду адукацыйнай практыкі, якая склалася, прымусіла кожнага настаўніка задумацца пра тое, якім павінен быць узровень нацыянальна-культурнай ідэнтычнасці выпускнікоў установы, якімі сродкамі навучання і выхавання гэтага можна дабіцца, які ўласны ўзровень валодання прафесійна значнымі педагагічнымі кампетэнцыямі. Усё гэта спрыяе павышэнню матывацыі педагогаў да самарэалізацыі, стварае патэнцыял для развіцця прафесійнай кампетэнтнасці настаўнікаў. Інавацыйнае асяроддзе ўстановы характарызуецца пэўнай маральна-псіхалагічнай атмасферай, падмацаванай комплексам захадаў арганізацыйнага, метадычнага, псіхалагічнага характару, якія забяспеч­ваюць увядзенне інавацый у адукацыйны працэс.

Сёння інавацыйная дзейнасць становіцца адным з патрабаванняў да ўзроўню прафесійнай кампетэнтнсці педагогаў. Да таго ж, для фарміравання іміджу ўстановы наяўнасць інавацыйных праграм і праектаў з’яўляецца несумненным плюсам, так як гэта гаворыць пра мабільнасць, прафесійную кампетэнтнасць калектыва, імкненне да ўдасканалення адукацыйнага і выхаваўчага працэсаў. Гэта і ёсць рэсурс, які, па сутнасці, дазваляе дасягнуць установе адукацыі больш новага якаснага ўзроўню.

 Упэўнена, што прафесійнае станаўленне педагога ў інавацыйным адукацыйным асяроддзі будзе эфектыўным, калі педагог уцягнуты і ўсвядомлена ўключаны ў інавацыйную дзейнасць установы; створаны арганізацыйна-педагагічныя ўмовы, якія забяспечваюць фарміраванне метадалагічнай кампетэнтнасці педагога; педагог мае магчымасці для прафесійнага самаразвіцця, самарэалізацыі; супрацоўніцтва, творчасць, адкрытасць, ініцыятыўнасць з’яўляюцца характарыстыкамі інавацыйнага адукацыйнага асяроддзя.

Вынікі дзейнасці ў межах рэалізацыі праекта на працягу трох гадоў сведчыць пра дастаткова эфектыўную дзейнасць педагагічнага калектыва па распрацаванай мадэлі інавацыі. Таму дальнейшыя перспектывы звязаны з мэтанакіраваным працягам і пашырэннем інавацыйнай дзейнасці, як аднаго з асноўных фактараў устойлівага развіцця ўстановы адукацыі і самарэалізацыі педагогаў.

Спіс выкарыстаных крыніц

1. Сурикова, О.В. Инновационный процесс в учреждениях образования: учебно-методическое пособие/ О.В.Сурикова, Т.Ф.Пашкович. – Минск: Сэр-Вит, 2018, - 256с.